Spojená škola internátna pre žiakov so zrakovým postihnutím

Spojená škola internátna pre žiakov so zrakovým postihnutím je spojená škola na Svrčej ulici 6 v bratislavskej mestskej časti Karlova Ves vzdelávajúca deti a žiakov so zrakovým postihnutím alebo žiakov so zrakovým postihnutím v kombinácii s ďalším postihnutím. Súčasnou riaditeľkou školy je Mgr. Sandra Botlíková. Zástupkyňa riaditeľky pre výchovu mimo vyučovania je Mgr. Gabriel Guldan.

Skladá sa z organizačných zložiek:
 Špeciálna materská škola pre deti so zrakovým postihnutím
 Základná škola pre žiakov so zrakovým postihnutím 
 Špeciálna základná škola pre žiakov so zrakovým postihnutím

Súčasťou spojenej školy je tiež Centrum špeciálnopedagogického poradenstva.

V roku 2025 exteriér školy slúžil na stvárnenie fiktívnej Základnej školy SNP v televíznom seriáli Sľub.

 História 
Dňa 24. septembra 1961 bola slávnostne otvorená Základná deväťročná škola internátna pre slabozrakých na Svrčej ulici 9. Zásluhu na zriadení tejto školy mali pán Ján Šoltés, Ing. Juraj Mamojka, v tom čase pracovník Mestského národného výboru – odboru výstavby, nestor československej špeciálnej pedagogiky Viliam Gaňo a Doc. PhDr. Vladimír Predmerský, CSc.

História vzdelávania slabozrakých žiakov na Slovensku samostatne v oddelených triedach sa začína v školskom roku 1945/46. Riaditeľ ZDŠI pre nevidiacich v Levoči pán Ján Šoltés, ktorý mal dlhoročné skúsenosti s výchovou a vzdelávaním zrakovo postihnutých detí a patril medzi najprogresívnejších tyflopedagógov v Česko-Slovensku.

Do roku 1953 sa slabozrakí žiaci vyučovali v Základnej deväťročnej škole internátnej v Levoči. V roku 1953 sa triedy 1. až 5. ročníka pre slabozrakých presťahovali do Liptovského Jána. Žiaci 6. až 9. ročníka sa i naďalej vyučovali v Levoči. V roku 1961 sa všetci slabozrakí žiaci presťahovali do novovybudovanej školy v Bratislave - Karlovej Vsi. Bolo veľkou prednosťou, že budova bola účelová a bola postavená aj podľa odborných rád tyflopedagógov. Prvým riaditeľom školy bol menovaný Ján Šoltés. Patril medzi najskúsenejších tyflopedagógov v Česko-Slovensku a v tom čase už 39 rokov pracoval so zrakovo postihnutými žiakmi. Do funkcie zástupcu riaditeľa bol menovaný Pavol Bohunský, neskôr Jozef Stajník. Výchovnú činnosť v internáte riadil pán Dubík, neskôr pán Boroš. V školskom roku 1961/62 navštevovalo školu 144 žiakov.

V roku 1966 bola menovaná do funkcie zástupcu riaditeľa pre výchovu mimo vyučovania Gabriela Vagaská.

V roku 1961 pedagogický kolektív tvorilo 18 učiteľov a 16 vychovávateľov, ktorí mali veľmi málo skúseností s prácou so slabozrakými deťmi.

V roku 1972 bol menovaný do funkcie riaditeľa školy Jozef Stajník, zástupcami riaditeľa Edita Nigová a Gabriela Vagaská, neskôr Veronika Geržová a PhDr. Ondrej Németh.      

V roku 1988 po odchode Jozefa Stajníka do dôchodku bol menovaný do funkcie riaditeľa školy PhDr. Ondrej Németh, zástupcami riaditeľa boli Veronika Geržová a PaedDr. Jozef Šimko.       

Od 1. septembra 1991 do 31. augusta 2001 bol riaditeľom školy PaedDr. Jozef Šimko, zástupcami riaditeľa Veronika Geržová a Mgr. Daria Bučová. Od 1. septembra 2001 zástupcami riaditeľa boli PhDr. Dagmar Pavlíková a Mgr. Daria Bučová.

 Multisenzorická miestnosť 
Na škole je od roku 2012 zriadená Snoezelen miestnosť s morskou tematikou. Atmosféru mora vytvára projektor vodných efektov. Tematiku morského sveta dotvárajú i steny a závesy v miestnosti, ktoré sú ozdobené obrázkami rybičiek, morských koníkov a vĺn. Miestnosť je zariadená ako biela multisenzorická a relaxačná miestnosť s možnosťou čiernej alternatívy na troch stenách pomocou čiernych a bielych závesov. Pri čiernej alternatíve vynikne UV svetlo, vďaka ktorému je možné využívať UV pomôcky.

 Externé odkazy 
 oficiálna stránka Spojenej školy internátnej pre žiakov so zrakovým postihnutím

 Zdroje 
 oficiálna stránka ZŠI Svrčia
 Spojená škola internátna, Svrčia 6, Bratislava na 3lobit.sk
 SŠI Svrčia Bratislava na msslevoca.sk

Kategória:Základné školy v Bratislave
Kategória:Stredné školy v Bratislave